Je Guy, diz de Meges, chevaliers, fiz çay en arriers monsignour Perron, diz Blanc, chevalier, fay savoir à cex qui verront cex presentes lettres que, non mie contrainz, de ma bone volunté et de mon espoine gré et pour mon profit, ai doné, quité et baillié, pour moy et pour mes hoirs, à la noble dame Lore, contesse de Bourgoigne et dame de Salins, et à ses hoirs permaignablement, la moitié de la prevosté dou vaul dit de Meges, et tel raison con je avoie et pooie avoir en la messerie doudit vaul de Meges, pour sexante et dix livres d’estevenans que j’ai eu et receu de ladite contesse en bone pecune nombrée, tornée en mon profit, et desquex deniers je me tieng pour bien paiez. Et desdites choses je me suis devesti et en ai envesti ladite contesse en non de li et des suens... En tesmoing de ceste chose, à ma proiere et à ma requeste, li officiaux de Besençon a mis le seal de la court de Besençon en cex lettres. Ce fut fait le premier jour de may, l’an Nostre Signour qui corroit par mil doux cenz sexante et cinc.